google/wiki40b huggingface dataset:
Αλέξανδρος των Χόενλοε-Βάλντενμπουργκ-Σίλλινγκσφυρστ

Βιογραφία

Γεννήθηκε στο Κούπφερτσελλ, κοντά στο Βάλντενμπουργκ και ήταν ο τρίτος γιος τού Καρόλου-Αλβέρτου Β΄ πρίγκιπα τού Χόενλοε-Βάλντενμπουργκ-Σίλλινγκσφυρστ και της 2ης συζύγου του Γιούντιτ Ρεβίντσκυ βαρόνης τού Ρεβίσνυε. 
Η πρώτη εκπαίδευσή του έγινε στην Εκκλησία και στον πρώην Ιησουίτη Ριτ. Το 1804 εισήλθε στη Σχολή Τερεζιάνουμ της Βιέννης και το 1808 στην ακαδημία της Βέρνης. Το 1810 παρακολούθησε την Αρχιεπισκοπική  Θεολογική Σχολή της Βιέννης και έπειτα σπούδασε στο Τύρναου και το Έλλβανγκεν. Χειροτονήθηκε ιερέας το 1815 και το επόμενο έτος πήγε στη Ρώμη. Ενόσω ήταν εκεί εισήλθε στο σύλλογο των Πατέρων της Μυστικής Καρδιάς. Ακολούθως στο Μόναχο και το Μπάμμπεργκ κατηγορήθηκε για Ιησουιτικές και Σκοταδιστικές τάσεις, αλλά απέκτησε σημαντική φήμη ως ιεροκήρυκας.
Η πρώτη αποκαλούμενη θαυματουργική θεραπεία έγινε με έναν χωρικό, τον Μάρτιν Μίχελ, στη Ματίλντε πριγκίπισσα φον Σβάρτσενμπεργκ, που ήταν παράλυτη για μερικά έτη. Αμέσως ο Αλέξανδρος απέκτησε τέτοια φήμη ως θαυματουργού θεραπευτή, που τα πλήθη από πολλές χώρες συγκεντρωνόταν για να έχουν την ευεργετική επιρροή των υποτιθέμενων υπερφυσικών χαρισμάτων του. Όταν παρενέβησαν οι αρχές στις ενέργειές του, μετέβη στη Βιέννη το 1821 και μετά στην Ουγγαρία, όπου έγινε αρχιμανδρίτης στο Γκρόσβαλντεν και το 1844 τιτουλάριος επίσκοπος της Σαρδικής. Απεβίωσε στο Βέσλαου, κοντά στη Βιέννη.
Ο Αλέξανδρος ήταν συγγραφέας ενός αριθμού ασκητικών και αμφιλεγόμενων έργων, που συνέλεξε και εξέδωσε σε μία έκδοση ο Σ. Μπρύννερ το 1851. Ανιψιός του ήταν ο Γουσταύος Αδόλφος των Χόενλοε-Σίλλινγκσφυρστ, καρδινάλιος.
Μακεδονία (εφημερίδα)

Ιστορικό

Είναι η παλαιότερη Ελληνική, σε κυκλοφορία, πολιτική εφημερίδα της Βορείου Ελλάδος. Ιδρύθηκε το 1911, (το πρώτο της φύλλο κυκλοφόρησε στις 10 Ιουλίου 1911 - με το νέο ημερολόγιο στις 23 Ιουλίου 1911) από τον εκδότη Κωνσταντίνο Βελλίδη. Μετά τον θάνατό του (1936) ανέλαβε ο γιος του, Ιωάννης Βελλίδης, και μετά τον θάνατο του τελευταίου, (1978) αρχικά η σύζυγός του, Άννα Βελλίδη, και από το 1980 η κόρη τους, Κατερίνα Βελλίδη. 
Το καλοκαίρι του 1996 η εφημερίδα έκλεισε λόγω χρεών, για να κυκλοφορήσει εκ νέου στις αρχές του 1998 από τον νέο της ιδιοκτήτη, τον επιχειρηματία Γιάννη Ραπτόπουλο. Την εφημερίδα εκδίδει η εταιρεία "Μακεδονική Εκδοτική Εκτυπωτική Α.Ε.". 
Από την διεύθυνση της εφημερίδας, διαδεχόμενοι τον Κωνσταντίνο Δημάδη, μία ιστορική φυσιογνωμία για τη δημοσιογραφική οικογένεια, που διετέλεσε αρχισυντάκτης και διευθυντής της εφημερίδας για 62 χρόνια (1931 έως 1993), πέρασαν ακόμη οι δημοσιογράφοι Νίκος Βουργουντζής, Γιάννης Νικολόπουλος, Λάζαρος Χατζηνάκος, κ.ά.
Ανάμεσα στους συνεργάτες της εφημερίδας υπήρξαν κατά το παρελθόν οι Δημήτρης Χουρμούζιος, Δημήτρης Ψαθάς, Κωστής Παλαμάς, Στρατής Μυριβήλης, Γεώργιος Βαφόπουλος, Αρχέλαος και άλλοι.
Ήδη από τα τέλη της δεκαετίας του '60, η εφημερίδα ξεκίνησε να καθιερώνει μία πρώιμη μορφή μονοτονικού συστήματος, καταργώντας τα σημεία στίξης και αντικαθιστώντας τα με έναν τόνο, πολλά χρόνια πριν το μονοτονικό καθιερωθεί ως η επίσημη γραφή της ελληνικής γλώσσας.

Πολιτική θέση

Η Μακεδονία ήταν από τις εφημερίδες που προσδιόρισαν σε σημαντικό βαθμό τις διεργασίες της ενσωμάτωσης της Θεσσαλονίκης στο ελληνικό κράτος: η απέλευθέρωσή της το 1912, είχε βρει την εφημερίδα ήδη σε κυκλοφορία και με σημαντική επιρροή στα πράγματα της πόλης.
Στην αρχή δεν προσχώρησε σε κανένα από τα υπάρχοντα κόμματα, ακολουθώντας ανεξάρτητη γραμμή, όμως από το 1915 άρχισε να τάσσεται στο πλευρό του Ελευθερίου Βενιζέλου, μένοντας πιστή στη «μεγάλη δημοκρατική παράταξη», ακόμη και μετά τον Β΄ παγκόσμιο πόλεμο και την επανέκδοσή της, μετά το κλείσιμο που της επιβλήθηκε από όργανα των Ναζί. Μετά τον θάνατο του Βενιζέλου, από τους διαδόχους του στήριξε αποφασιστικά τον Γεώργιο Παπανδρέου, φίλο της οικογένειας Βελλίδη. 
Στα μετεμφυλιακά χρόνια η εφημερίδα είχε μια έντονα αντιδεξιά πολιτική στάση και η αρθρογραφία της ήταν συχνά απαξιωτική για τον τότε ηγέτη της ελληνικής Δεξιάς, Κωνσταντίνο Καραμανλή, συνεχίζοντας την στήριξή της στον Γεώργιο Παπανδρέου. Με τη μεταπολίτευση όμως η στάση της διαφοροποιήθηκε, καθώς έγινε μία μετριοπαθής εφημερίδα του κεντροδεξιού χώρου, αυτή τη φορά υποστηρίζοντας τον Καραμανλή, χωρίς πάντως να έχει άμεση κομματική ταύτιση.
Σαμπίρ

Η σαμπίρ ή «Μεσογειακή κοινή γλώσσα» ήταν κατά τη δεύτερη χιλιετία (από τον 11ο έως τον 19ο αιώνα) μια απλοποιημένη, ανάμικτη γλώσσα με αρκετά ιταλικά στοιχεία, ευρέως κατανοητή στα λιμάνια της Μεσογείου, η οποία αποτελούσε τη lingua franca μεταξύ όσων επιχειρούσαν στα λιμάνια αυτά. Η Σαμπίρ ανήκει στις μεικτές γλώσσες (Πίτζιν) και βασίζεται σε λατινογενείς γλώσσες, οι οποίες ομιλούνταν στην ευρύτερη περιοχή της λεκάνης της Μεσογείου. Το δε όνομα Σαμπίρ έλκει την καταγωγή του από το λατινικό ρήμα sapere («γνώσκω»).
Η Σαμπίρ ως γλώσσα διαμορφώθηκε με την πάροδο του χρόνου, συνδυάζοντας στοιχεία λεξιλογίου, συντακτικού και γραμματικής από ένα πλήθος γλωσσών, με κυριότερη την αναφορά στην ιταλική γλώσσα, τα οξιτανικά και τα προβηγκιανά, και στην ύστερη περίοδο ανάπτυξής της τα ισπανικά και τα πορτογαλικά. Στη διαμόρφωσή της δανείστηκε επίσης πολλά στοιχεία από τα ελληνικά, τα τουρκικά, τα γαλλικά, αλλά και τις αραβικές και βερβερικές γλώσσες.
Η χρήση της ήταν εκτεταμένη όχι στα αστικά κέντρα, αλλά μεταξύ ναυτικών, εμπόρων, διπλωματών και άλλων επιχειρούντων μεταξύ των μεσογειακών λιμανιών.
Η «Μεσογειακή κοινή γλώσσα», ως προϊόν μείξης ετερόκλητων στοιχείων, είχε ως κύριο γνώρισμα την έλλειψη πολύπλοκων γραμματικών και συντακτικών κανόνων· στην ουσία ήταν μια γλώσσα απλοϊκή, χωρίς τύπους και κανόνες, η οποία -συνεπικουρούμενη από τη γλώσσα του σώματος- γεφύρωνε το γλωσσικό χάσμα μεταξύ των πολιτισμών της Μεσογείου. 
Ο πρώτος γλωσσολόγος που την μελέτησε συστηματικά ήταν ο Γερμανός Ούγκο Σούχαρτ (Hugo Schuchardt), ο οποίος πρεσβεύει στη θεωρία του ότι οι Πορτογάλοι ναυτικοί, κατά τα εξερευνητικά τους ταξίδια στον Νέο Κόσμο, χρησιμοποίησαν αυτή τη γλώσσα, για να επικοινωνήσουν με τους ιθαγενείς. Έχοντας σε μεγάλο βαθμό πορτογαλικές λέξεις, η Σαμπίρ ακούστηκε από τους μετέπειτα Άγγλους και Γάλλους εξερευνητές ως «σπαστά πορτογαλικά»· στη συνέχεια αφομοιώθηκε από τις τοπικές γλώσσες και κατ' αυτόν τον τρόπο ο Σούχαρτ εξηγεί τις ομοιότητες μεταξύ των γλωσσών πίτζιν και κρεολών και των ευρωπαϊκών συγγενών τους.
Η Σαμπίρ ουδέποτε συστηματοποιήθηκε ως γλώσσα και οι γραπτές αναφορές σ' αυτήν είναι μάλλον περιστασιακές. Ένα τυπικό παράδειγμα αποτελεί ο μονόλογος του Μουφτή, από το έργο του Μολιέρου Ο αρχοντοχωριάτης. 
Se ti saber : Ti responder : Se non saber : Tazir, tazir
— Αν γνωρίζεις : απαντάς : αν δεν γνωρίζεις : τσιμουδιά
Οι ομοιότητες με τις λατινογενείς γλώσσες είναι προφανείς, όσο προφανής είναι και η έλλειψη κλίσεων, τύπων και άλλων μερών του λόγου.
Υγρό υποτροπικό κλίμα

Το υποτροπικό υγρό κλίμα (κατά Κέππεν: Cfa και Cwa) είναι υποκατηγορία του υποτροπικού κλίματος που χαρακτηρίζεται από ιδιαίτερα θερμά και υγρά καλοκαίρια και ήπιους χειμώνες. Χαρακτηρίζεται από υψηλή διακύμανση της θερμοκρασίας κατά τη διάρκεια του έτους με υψηλές θερμοκρασίες το καλοκαίρι που τον χειμώνα μπορούν να φτάσουν τους 0°C και σταθερές και πυκνές βροχοτπώσεις (μεταξύ 700 και 1400 mm ετησίως), με τον ξηρότερο μήνα να παρουσιάζει τουλάχιστον 30 mm βροχοτπώσεων. 
Είναι γνωστό και ως κινεζικό κλίμα ή κλίμα της Καντόνης και εντοπίζεται στις ανατολικές ακτές των ηπείρων. 
Χαρακτηρίζεται από μεγάλο πλήθος φυτών λόγω των έντονων και συχνών βροχοπτώσεων. Η πλούσια βλάστηση αποτελείται από φυτά που είναι προσαρμοσμένα στο υγρό και θερμό κλίμα που αποτελούνται από τρυφερά μεγάλα φύλλα που ευνοούν την εξάτμιση (π.χ. μπανανιά). Ακόμη υπάρχουν διαφορά είδη κάκτων που έχουν προσαρμοστεί στην διαρκή και έντονη υγρασία όπως είναι ο κάκτος υπομονή, το επίφυλλο, ο υλοκέριος κλπ. Αυτά τα είδη κάκτων δεν αντέχουν στις συνθήκες που αντέχουν οι περισσότεροι κάκτοι δηλαδή στις συνθήκες έντονης ηλιοφάνειας και ξηρασίας.
Γενική Συνέλευση της Πενσυλβάνια

Μέλη

Η Γενική Συνέλευση έχει 253 μέλη, αποτελούμενη από μία Γερουσίας με 50 μέλη και μια Βουλή των Αντιπροσώπων με 203 μέλη, όντας έτσι το δεύτερο μεγαλύτερο νομοθετικό σώμα στη χώρα (μετά το New Hampshire) και το μεγαλύτερο νομοθετικό σώμα πλήρους ώρας.  Το 2005, ο βασικός μισθός των μελών ήταν $78.314, ο τέταρτος υψηλότερος νομοθετικός μισθός στην χώρα, κάνοντας το το ακριβότερο πολιτειακό νομοθετικό σώμα κατά εκφαλή στις ΗΠΑ.  Οι Ρεπουμπλικανοί έχουν μια πλειοψηφία 30-20 στη Γερουσία, και πλειοψηφία 112-90 στη Βουλή.
Οι γενικές εκλογές της Πενσυλβάνια διεξάγονται την Τρίτη μετά την πρώτη Δευτέρα τον Νοέμβριο σε άρτια έτη. Μια κενή έδρα πληρούται με ειδική εκλογή, η ημερομηνία της οποίας ορίζεται από τον προεδρεύοντα αξιωματούχο του αντίστοιχου σώματος.
Οι γερουσιαστές πρέπει να είναι τουλάχιστον 25 ετών, και ο Αντιπρόσωποι τουλάχιστον 21 ετών. Πρέπει να είναι πολίτες και κάτοικοι της πολιτείας για τουλάχιστον τέσσερα έτη και να κατοικούν στις περιφέρειές τους επί τουλάχιστον ένα χρόνο. Τα άτομα που έχουν καταδικαστεί για κακουργήματα, περιλαμβανομένης της υπεξαίρεσης, της δωρορδοκίας, και της ψευδορκίας, είναι μη εκλέξιμοι· το πολιτειακό Σύνταγμα επίσης προσθέτει την κατηγορία "άλλων περιβόητων εγκλημάτων," τα οποία μπορούν ευρέως να ερμηνευτούν από πολιτειακά δικαστήρια. Κανείς που έχει προηγουμένως εκδιωχθεί από την Γενκή Συνέλευση δεν μπορεί να εκλεγεί.
Οι νομοθετικές περιφέρειες σχεδιάζονται κάθε δέκα χρόνια, μετά την Απογραφή των ΗΠΑ.  Οι περιφέρειες σχεδιάζονται από μια πενταμελή επιτροπή, από τα οποία τα τέσσερα  είναι οι ηγέτες της μειοψηφίας και της πλειοψηφίας σε κάθε σώμα (ή οι εκπρόσωποί τους).  Το πέμπτο μέλος, που προεδρεύει στην επιτροπή, διορίζεται από τα άλλα τέσσερα και δεν μπορεί να είναι εκλεγμένος ή διορισμένος αξιωματούχος.  Εάν η ηγεσία δεν μπορεί να αποφασίσει για το πέμπτο μέλος, το Πολιτειακό Ανώτατο Δικαστήριο μπορεί να τον διορίσει.
Ενόσω είναι στο αξίωμα, οι νομοθέτες δεν μπορούν να φέρουν δημόσιο αξίωμα. Ακόμη και αν ένα μέλο παραιτηθεί, το Σύνταγμα δηλώνει ότι δεν μπορεί να διορισθεί σε δημόσιο αξίωμα για την διάρκεια της αρχικής θητείας για ην οποία εκλέχθηκε.
Τιλλοειδέα η μονοταινιωτή

Χαρακτηριστικά του ακμαίου

Το  κολεόπτερο αποκτά μήκος από πέντε έως οκτώ  χιλιοστόμετρα. Το σώμα είναι κυλινδρικό με μήκος σχεδόν το τετραπλάσιο από το φάρδος.  Στο κεφάλι, στο πρόνωτο και στους ώμους των ελύτρων  έχει όρθια μακρά μαλλιά.
Τα στοματικά μόρια δείχνουν προς τα κάτω.  Οι χειλικές προσακτρίδες είναι το ίδιο καλά αναπτυγμένες όπως οι γναθικές προσακτρίδες. Το τελευταίο άρθρο των χειλικών προσακτρίδων έχει τη μορφή τσεκουριού.  Οι  κεραίες συνίστανται από ένδεκα άρθρα. Από το τέταρτο άρθρο οι κεραίες είναι πριονισμένες. Τα τελευταία άρθρα  είναι περίπου το ίδιο φαρδιά με τα μεσαία άρθρα.  Η βάση των κεραιών εισβάλλει από μπροστά βαθιά στους οφθαλμούς.  
Το πρόνωτο είναι πολύ μακρύτερο παρά  φαρδύ.  Είναι πυκνά στιγματισμένο. Στην μπροστινή άκρη είναι περίπου το ίδιο φαρδύ με το κεφάλι, προς τα πίσω  στενεύει, η οπίσθια άκρη είναι σαν ζώνη και αρκετά στενότερη από τα έλυτρα.
Τα έλυτρα έχουν όρθιους ώμους. Στη βάση των ελύτρων ξεκινούν λωρίδες από βαθιά σημεία παράλληλα στη ραφή, οι οποίες σβήνουν στη δεύτερη  μέση του ελύτρου. Η απόσταση μεταξύ των σημείων είναι μικρότερη από τα ίδια τα σημεία και δεν έχουν άλλα στίγματα (Εικ. 1). Λιγότερο από το πρώτο μισό των ελύτρων είναι κόκκινο, το οπίσθιο μισό είναι μαύρο. Στο τελευταίο τρίτο του ελύτρου είναι μια άσπρη ή κρεμ λωρίδα όρθιο στην ραφή των ελύτρων. 
Τα  πόδια έχουν σαφώς πενταμερείς ταρσούς, τα πρώτα τέσσερα ταρσομερή στοιβάζονται το ένα στο άλλο  σαν κούπες (Εικ. 2).

Βιολογία

Το έντομο αυτό κυνηγάει άλλα έντομα, που ζουν σε ξύλα, (κλήμα, οξιά,...). Το ακμαίο γίνεται ορατό κατά το τέλος της άνοιξης στα ξύλα ή σε λουλούδια θάμνων.

Γεωγραφική εξάπλωση

Η Τιλλοειδέα η μονοταινιωτή είναι σπάνιο είδος με αραιό χώρο διαμονής. Στη Δύση συναντάμε το είδος στην Ισπανία, τη Γαλλία και τη Μεγάλη Βρετανία. Στην Κεντρική  Ευρώπη η Ελβετία 
και η Αυστρία ανήκουν στον χώρο διαμονής, στη Νότια Ευρώπη προστίθεται η Ελλάδα και η Ιταλία, πιο βόρεια η Τσεχία, η Ουγγαρία, η Κροατία, η Σερβία . Επίσης το είδος συναντάται και στην Τουρκία
Βασίλειος Οικονομίδης

Βιογραφία

Γεννήθηκε το 1814 στην Βυτίνα της Γορτυνίας. Σπούδασε στην Γερμανία και επιδόθηκε αρχικά σε φιλολογικές και φιλοσοφικές σπουδές. Αργότερα επικεντρώθηκε στη νομική. Το 1843 αναγορεύτηκε διδάκτωρ στο Μόναχο.
Επέστρεψε στην Ελλάδα και διορίστηκε υφηγητής του Ρωμαϊκού δικαίου και συγχρόνως πρωτοδίκης. Έγινε έκτακτος καθηγητής και αργότερα επίτιμος της Πολιτικής Δικονομίας μέχρι το 1874. Διετέλεσε επίσης Σύμβουλος της Αρχαιολογικής Εταιρείας, μέλος του Επιστημονικού Συλλόγου και Σύμβουλος του Υπουργείου των Οικονομικών. Απεβίωσε το 1894 στην Αθήνα.
Εθνική Σοβιετικής Ένωσης (καλαθοσφαίριση γυναικών)

Η εθνική ομάδα καλαθοσφαίρισης γυναικών της Σοβιετικής Ένωσης (ρωσικά: Женская сборная СССР по баскетболу) ήταν το συγκρότημα αθλητριών που αντιπροσώπευαν τη χώρα της Σοβιετικής Ένωσης σε διεθνείς διοργανώσεις γυναικείας καλαθοσφαίρισης. Υπήρξε ενεργή από τη λήξη του Δευτέρου Παγκοσμίου Πολέμου μέχρι και το 1991, κυριαρχώντας απόλυτα στο άθλημα σε ευρωπαϊκό επίπεδο. Έχει κατακτήσει 17 συνεχόμενα χρυσά μετάλλια σε Ευρωπαϊκά Πρωταθλήματα FIBA (και 21 στο σύνολο), ρεκόρ που δύσκολα θα καταρριφθεί.
Άννα Μενενάκου

Βιογραφικό

Γεννήθηκε στην Αθήνα το 1985 ενώ πέρασε τα παιδικά της χρόνια στον Πειραιά και την Κρήτη. Τελειώνοντας το σχολείο ξεκίνησε τις σπουδές της στην Ανωτέρα Δραματική Σχολή Ίασμος του Βασίλη Διαμαντόπουλου από όπου κι αποφοίτησε το 2008.

Τηλεόραση

Έκανε το τηλεοπτικό της ντεμπούτο το 2007 στη σειρά Singles 2,1/2 ενώ την ίδια περίοδο έκανε ένα πέρασμα από τη σειρά Μαρία η άσχημη. Ακολούθησαν οι συμμετοχές στις σειρές "Υπάρχουν άντρες κι άντρες" και Το Κόκκινο Δωμάτιο ενώ το 2009 άνηκε στο βασικό καστ της σειράς "Χαρά Αγνοείται". Έγινε ευρύτερα γνωστή από τη συμμετοχή της στην κωμική σειρά Πίσω στο Σπίτι, τις σεζόν 2011-2013, όπου πρωταγωνίστησε μαζί με τους Μαρία Καβογιάννη, Θοδωρή Αθερίδη, Αποστόλη Τότσικα και Θανάση Τσαλταμπάση. Το 2012 συμμετείχε ταυτόχρονα και στην κωμική σειρά "Ελεύθερος κι ωραίος". Το 2015 έκανε μία guest εμφάνιση στον δεύτερο κύκλο της σειράς Μην αρχίζεις τη μουρμούρα. Τη σεζόν 2015-2016 πρωταγωνίστησε στην κωμική σειρά του MEGA, Μάλιστα, Σεφ! μαζί με τους Ιεροκλή Μιχαηλίδη, Προμηθέα Αλειφερόπουλο και Κλέλια Ρένεση. Ακολούθησε η συμμετοχή της στη σειρά "Κάτι Χωρισμένα Παλικάρια" το 2018, ενώ τη σεζόν 2018-2019 πρωταγωνιστεί στη σειρά "Ελεύθερη Σχέση".

Θέατρο

Στο θέατρο έχει λάβει μέρος μεταξύ άλλων στις παραστάσεις " Chicago Η Οντισιόν"(2007), "Ερωτευμένη με τον Βανγκ Γκονγκ"(2008), "Εκπαιδεύοντας Τη Ρίτα"(2013), "Βάκχες"(2013)  "Δείπνο Ηλιθίων"(2016-2017) κ.ά..

Κινηματογράφος

Στον κινηματογράφο πρωταγωνίστησε στην ταινία μικρού μήκους "The Feeding", το 2008, ενώ συμμετείχε και στην ταινία "180 μοίρες", το 2010.
Datsun 17

Εκδόσεις

Ακολουθώντας την παράδοση όλων των προηγούμενων μοντέλων, το Datsun 17 ήταν διαθέσιμο σε Phaeton, Sedan, Roadster, Coupe και Van εκδόσεις, καθώς και σε μια έκδοση μικρού φορτηγού Truck. Όπως και τα προηγούμενα σεντάν, έτσι και το Datsun 17 ήταν ιδιαίτερα συνηθισμένα ως ταξί την εποχή εκείνη.

Σχεδίαση

Στη δοκιμασμένη συνταγή της διατήρησης μιας επιτυχημένης βάσης και της περαιτέρω εξέλιξής της, βασίστηκε και η σχεδίαση του Datsun 17. Έτσι οι ομοιότητες με το Datsun 16 είναι πολλές. Η κυριότερη διαφορά όμως βρίσκεται στη μπροστινή γρίλια και ειδικότερα στη διαχωριστική μπάρα. Η μπάρα αυτή υπήρχε και στα προηγούμενα μοντέλα, βαμμένη στο χρώμα του αμαξώματος, όμως πλέον ήταν αισθητά πιο φαρδιά.

Τεχνικά χαρακτηριστικά

Μηχανικά, το Datsun 17 χρησιμοποιούσε τον ίδιο τετρακύλινδρο κινητήρα βενζίνης 722 cm³ με το Datsun 16, που απέδιδε 16 ίππους στις 3.600 στροφές / λεπτό. Το κιβώτιο παρέμεινε το ίδιο 3-τάχυτο μηχανικό και, ως αποτέλεσμα, στα 80 χλμ/ώρα παρέμεινε και η τελική ταχύτητα του οχήματος.
Kool and the Gang

Οι Kool & the Gang είναι ένα δημοφιλές συγκρότημα της ριθμ εν μπλουζ και της σόουλ, που δημιουργήθηκε στο Νιου Τζέρσι το 1964.
Αναστασία Γκαρά

Βιογραφία

Στις ελληνικές βουλευτικές εκλογές του Ιανουαρίου 2015, εξελέγη στο ελληνικό κοινοβούλιο στον κατάλογο του ΣΥΡΙΖΑ στην εκλογική περιφέρεια Έβρου. Γεννήθηκε το 1984 στην Ορεστιάδα.
Παραφρένεια

Η παραφρένεια είναι χρόνια παραληρηματική ψύχωση του φάσματος της σχιζοφρένειας και της παράνοιας, πλην όμως δεν εξελίσσεται σε άνοια και δεν συνοδεύεται από εκφύλιση της νοητικής ικανότητας ή της προσωπικότητας. Χαρακτηρίζεται από ένα οργανωμένο σύστημα παρανοϊκών ψευδαισθήσεων με ή χωρίς παραισθήσεις [1, 2, 3]
Η διαταραχή διαφέρει από την σχιζοφρένεια καθότι παρουσιάζει μικρότερη κληρονομικότητα και ηπιότερη εξέλιξη. Συμβαίνει περί την ηλικία των 60 σε ποσοστό που δεν υπερβαίνει το 4% [4].
Τα ρωσικά ψυχιατρικά εγχειρίδια κατατάσσουν την παραφρένεια ως το τελικό στάδιο της εκδήλωσης παρανοϊκής σχιζοφρένειας. Η συστηματική παραφρένεια, ήτοι αυταπάτες με περίπλοκη λογική δομή, και η εκτατική παρανοϊκή παραφρένεια, ήτοι ψευδαισθήσεις μεγαλείου και ψευδαισθήσεις καταδίωξης, ανήκουν στο φάσμα την παρανοϊκής σχιζοφρένειας.[5]
Ο όρος προτάθηκε το 1912 από τον Emil Kraepelin [6]. Τελευταία ο όρος «παραφρένεια» αντικαταστάθηκε από τη διάγνωση «όψιμη σχιζοφρενική ψύχωση» [4]. Τρέχουσες μελέτες αναγνωρίζουν όμως την διαταραχή αυτή «ουσιώδη διαγνωστική οντότητα με ουσιώδεις διαφορές από την σχιζοφρένεια, όπου οργανικοί παράγοντες διαδραματίζουν ουσιώδη ρόλο σε σημαντική μερίδα των νοσούντων»   [4].
Κυριάκος Τριανταφυλλίδης

Βιογραφικά στοιχεία

Ο Κυριάκος Τριανταφυλλίδης γεννήθηκε στις 3 Σεπτεμβρίου 1944 στο Παλαιχώρι. Ομιλεί, πέρα από την ελληνική, την αγγλική γλώσσα. Σπούδασε στο Πανεπιστήμιο Βικτόρια του Ουέλλινγκτον από το οποίο απέκτησε Bachelor of Arts και στο Christchurch College of Education από το οποίο απέκτησε δίπλωμα διδασκαλίας.
Αρχικά εργάστηκε ως καθηγητής Αγγλικών και Κοινωνικών Επιστημών στη Νέα Ζηλανδία. Το 1971 επέστρεψε στην Κύπρο. Αρχικά εργάστηκε στο Υπουργείο Εργασίας και Κοινωνικών Ασφαλίσεων ως λειτουργός βιομηχανικών σχέσεων (Αύγουστος 1971-Δεκέμβριος 1973). 
Στη συνέχεια εργάστηκε ως Διευθυντής Προσωπικού στα Κυπριακά Αμιαντωρυχεία (Ιανουάριος 1974-Ιούνιος 1982). Ακολούθως ήταν Ανώτερος Λειτουργός Δημόσιας Διοίκησης και Προσωπικού στην Υπηρεσία Δημόσιας Διοίκησης και Προσωπικού (Ιούλιος 1982-Νοέμβριος 1992). 
Στη συνέχεια διετέλεσε Πρώτος Διοικητικός Λειτουργός στο Υπουργείο Άμυνας. Την περίοδο Δεκέμβριος 1992-Απρίλιος 1993 εργάστηκε στο Υπουργείο Εσωτερικών. Την περίοδο Απρίλιος 2003-Απρίλιος 2000 ήταν Έπαρχος Αμμοχώστου. Την περίοδο Νοέμβριος 1999-Απρίλιος 2000 ήταν παράλληλα και Αναπληρωτής Λειτουργός Μετανάστευσης. Την περίοδο Μάιος 2000-Μάιος 2004 ήταν γενικός διευθυντής του Υπουργείου Εσωτερικών.
Είναι νυμφευμένος με την Μαίρη-Λίντα Τριανταφυλλίδου και έχει τρεις κόρες.

Πολιτική διαδρομή

Στις Ευρωεκλογές του 2004 εξελέγη ευρωβουλευτής με το ΑΚΕΛ για την περίοδο 2004-2009. Συμμετείχε στην Συνομοσπονδιακή Ομάδα της Ευρωπαϊκής Ενωτικής Αριστεράς - Βόρειας Πράσινης Αριστεράς. Επανεξελέγη στις Ευρωεκλογές του 2009.
Ήταν μέλος της Επιτροπής Περιφερειακής Ανάπτυξης και αναπληρωτής στην Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων. Επιπλέον, διετέλεσε μέλος της αντιπροσωπείας του Ευρωπαϊκού Κοινοβουλίου για τις σχέσεις με την Αυστραλία και τη Νέα Ζηλανδία. Ακόμη, διετέλεσε μέλος της αναπληρωτής στην αντιπροσωπεία της Μικτής Κοινοβουλευτικής Επιτροπής Ευρωπαϊκής Ένωσης - Τουρκίας και μέλος στην αντιπροσωπεία της Ευρωμεσογειακής Κοινοβουλευτικής Συνέλευσης. Επιπρόσθετα, ήταν μέλος του Προεδρείου της Πολιτικής Ομάδας της Ευρωπαϊκής Ενωτικής Αριστεράς-Βόρεια Πράσινη Αριστερά και πρόεδρος της Αντιπροσωπείας του Ευρωκοινοβουλίου για τις σχέσεις του με το Παλαιστινιακό Νομοθετικό Συμβούλιο. Το 2006 έλαβε τη διάκριση του Καλύτερου Κύπριου Ευρωβουλευτή από το European Association of Geneva.
Οδηγός Διαπλοκής

Πλοκή

Ο Ίρβινγκ Ρόζενφελντ είναι ένας ευφυής απατεώνας και μαζί με την βρετανίδα φίλη του, Σίντνεϊ Πρόσερ, αναγκάζονται να συνεργαστούν με τον "άγριο" πράκτορα του FBI Ρίτσι ΝτιΜάσο. Ο ΝτιΜάσο τους ωθεί στον υπόκοσμο του Νιου Τζέρσεϊ, που όσο είναι λαμπερός, τόσο είναι κι επικίνδυνος. Στον κόσμο αυτόν κατοικούν μαφιόζοι, χρηματιστές, αλλά και πολιτικοί, μέχρι κι ο ίδιος ο δήμαρχος της πόλης.

Box office

Με προϋπολογισμό 40.000.000 δολάρια, η ταινία Οδηγός Διαπλοκής έκανε άνοιγμα τριημέρου στην 4η θέση με 19,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 150,1 εκατομμύρια δολάρια και στον υπόλοιπο κόσμο συγκέντρωσε 101 εκατομμύρια δολάρια. Παγκοσμίως απέφερε 251,1 εκατομμύρια δολάρια.
Πέρδικα Θεσπρωτίας

Γενικά και ιστορικά στοιχεία

Η Πέρδικα βρίσκεται στις δυτικές υπώρειες των Ορέων Πάργας, περίπου 15 χλμ. νότια της Ηγουμενίτσας, σε υψόμετρο 230 μ.
Παλαιότερα ανήκε στην άλλοτε επαρχία Μαργαριτίου. Από το 1999 έως το 2010 σύμφωνα με την τότε διοικητική διαίρεση της Ελλάδας αποτελούσε έδρα κοινότητας. Από 1 Ιανουαρίου 2011 αποτελεί έδρα της ομώνυμης δημοτικής ενότητας του Δήμου Ηγουμενίτσας.
Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας. Η εκκλησία του χωριού είναι αφιερωμένη στον Άγιο Γεώργιο.
Σε απόσταση περίπου 6 χλμ. νότια από το σημερινό χωριό σώζονται τα ερείπια μιας αρχαίας πόλης ("Δυμόκαστρο"), που ταυτίζεται πιθανώς με την αρχαία Ελίνα, η οποία επέζησε ως το τέλος της ρωμαϊκής αρχαιότητας, αφού υποβαθμίστηκε οικιστικά σε κώμη εξαρτώμενη διοικητικά από τη ρωμαϊκή αποικία της Φωτικής. 
Κάθε χρόνο πραγματοποιείται παραδοσιακό καρναβάλι της περιοχής γνωστό ως  "Περδικιώτικο Καρναβάλι".
Οι κάτοικοι της  ασχολούνται με την παραγωγή ελαιολάδου και παράλληλα  με τον τουρισμό μιας και η Πέρδικα έχει 10 παραλίες,το Καραβοστάσι, ο Αρίλλας, η Αγία Παρασκευή,ο Σοφάς, το Μέγα Ντράφι, το Καμίνι, η Αγκάλη, ο Σταυρολιμένας, το Κατσονήσι και το Πράπαμαλι.
Στον κάμπο της δύο περίπου χιλιόμετρα πριν το Καραβοστάσι υπάρχει η Μονή του Αγίου Αθανασίου, που θεωρείται από τις πιο θαυματουργές με μεγάλη ιστορία και γορτάζει κάθε χρόνο στις 2 Μαϊου!
Τζαμαλάρια

Σημασία

Η Νύφη συμβολίζει το νέο χρόνο, τα αδέρφια συμβολίζουν τους αγγέλους, ενώ το μπουμπάρι το Κακό.
Κόρη Ακρόπολης (Μουσείο Ακρόπολης αρ. 680)

Περιγραφή

Το σώμα της κόρης διατηρείται ολόκληρο μέχρι τα γόνατα. Λείπουν επίσης τα δάχτυλα του αριστερού χεριού, με το οποίο κρατούσε το ιμάτιο. Αποτελείται από τα επιμέρους τμήματα, κεφαλή και θώρακα, αριστερό χέρι και βραχιόλι, δεξί χέρι κάτω από τον αγκώνα. Φέρει μερικές φθορές στο στεφάνι που φοράει, την μύτη, λαιμό, δεξί χέρι και σε μερικές άκρες του ιματίου. Το δεξί χέρι είναι αμαυρωμένο από κάποια φωτιά. Η πλάτη είναι διαρρηγμένη και αποσπασμένη. Το δεξί χέρι είναι αναρτούμενο και τοποθετημένο στην υποδοχή. Κρατάει στο δεξί χέρι έναν καρπό, ίσως ένα ρόδι. Φοράει κοινό χιτώνα ιωνικού ρυθμού και ιμάτιο. Ο χιτώνας ήταν ζωγραφισμένος σε πράσινο χρώμα και διακοσμημένος με κόκκινους και πράσινους μαιάνδρους.

Ιστορική τοποθέτηση

Η καλλιτεχνική απόδοση της ενδυμασίας δείχνει ότι η κόρη αυτή τοποθετείται χρονικά ενδιάμεσα στις άλλες κόρες με αριθμό ευρετηρίου 594, 682.